האצילות מחייבת (סדרת טלוויזיה)

הסדרה המקורית

"האצילות מחייבת" מתרחשת בכפר בדיוני קטן בשם גרנטלי במחוז סאמרסט הסמוך לעיר הבדיונית מרלבורי. בתחילת הסדרה מתקיימת הלוויה של מרטון פורבס-המילטון (fforbes-Hamilton) בעל האחוזה. אודרי, אלמנתו (וכנראה גם בת-דודו), אינה נראית נסערת ממות בעלה, כיוון שכעת האחוזה היא בשליטתה. מסתבר שבני משפחת פורבס-המילטון יושבים במקום כבר 400 שנה. אולם שמחתה היא קצרת מועד, עורך הדין שלה ארנולד פלנקט מבשר לה שבעלה פשט את הרגל, ויש למכור את האחוזה כדי לשלם את חובותיו. אודרי מנסה לקנות את האחוזה במכירה פומבית, אבל מישהו אחר מציע מחיר גבוה יותר. בעל האחוזה החדש הוא ריצ'רד דוויר, מיליונר שהתאלמן לא מכבר. דוויר התחיל את הקריירה שלו במכירת פירות באיסט אנד, הוא כעת המייסד והבעלים של רשת המרכולים "קוונדיש פודס". על אף עושרו מכנה אותו אודרי "חנווני". דוויר מביא אל הבית את אימו השתלטנית, שאותה מכנה אודרי "גברת פו". שמה המלא הוא מריה ירוסלבה ולדימירה מרטינקה פולוביצ'קה. היא מגלה לאודרי, שאינה חובבת זרים, שהיא ובנה הגיעו לבריטניה ב-1939 מצ'כוסלובקיה, וריצ'רד ששמו האמיתי הוא בדריש פולוביצ'ק, הוא חצי פולנים פולני וחצי צ'כוסלובקי. גברת פולוביצ'קה משתדלת מאוד להסתגל לחיי הכפר בבריטניה, אבל המבטא שלה מוביל לאי הבנות רבות. כבר מההתחלה היא מרדבנת את בנה להציע נישואים לאודרי.
אודרי עוברת לגור בבית קטן שבקצה האחוזה, שם היא יכולה לצפות בבית האחוזה הגדול. איתה חי ברבינג'ר, הבאטלר הזקן והנאמן, שעבד כל חייו עבור משפחת פורבס-המילטון, וכלב הביגל שלה הקרוי ברטי. חברתה הטובה של אודרי, מרג'ורי פרובישר מרבה לבקר אותה.
דמויות נוספות שמופיעות בסדרה הן הכומר המקומי, שאינו מצטער על כך שאודרי איבדה את האחוזה, בתקווה שזה ימנע ממנה להתערב בענייני הכנסייה והקהילה המקומית. מרת פטרסון מנהלת את החנות בכפר, והיא מקור לרכילות, מחבבת את ריצ'רד ואינה מסתדרת עם אודרי. הבריגדיר למינגטון, אנגלי טיפוסי, הוא בעל אדמות החי בסמוך, וידיד של אודרי. כמו אודרי ומרג'ורי הוא מגלה עניין בשמירת הטבע. ארנולד פלנקט ואשתו הם חברים אל אודרי, אבל ארנולד הוא גם עורך הדין של המשפחה.

ספיישל חג המולד של 2007

בסיום הסדרה המקורית ריצ'רד ואודרי מתחתנים. בפרק זה הם חוגגים 25 שנות נישואים (חתונת הכסף). כל אחד מהם מתכנן מסיבת הפתעה עבור השני. ריצ'רד מתוודה בפני אודרי שהוא הבעלים של החברה "פארמר טום", שגרמה לקשיים כלכליים לעסקי החקלאים בסביבה. אודרי עוזבת את הבית בכעס. ריצ'רד מבקר בקבר אימו ועולה במוחו רעיון איך לפייס את אודרי. הוא מחליט לאפשר לערוך בשטח האחוזה קונצרט רוק. אבל כאשר מובא עניין הרישיון לפני בית משפט לשלום, הוא משנה את דעתו. למחרת (יום הנישואים), מרג'ורי מביאה את אודרי לאחוזה למסיבת הפתעה שעורך ריצ'רד לכבודה.
דמויות חדשות בפרק זה הם אמרידג', הבאטלר החצוף, שמחליף את ברבינג'ר, אדם פורבס-המילטון האחיין של מרטון ובן הסנדקות של אודרי. אדם מתגורר בגרנטלי כדי ללמוד איך לנהל אחוזה. כמו כן מופיע ארצ'י פנינגטון-בות', אחד מבעלי האחוזות השכנות, שחברת "פארמר טום" גרמה לו לפשיטת רגל. מרג'ורי מתגוררת בבית הישן, ומתחילה להתאהב באדם.

הפקה

פיטר ספנס חשב לראשונה על הרעיון של הסדרה כשעבד ברדיו של ה-BBC בשנות השבעים של המאה העשרים. באחת מתוכניותיו השתתף קומיקאי שקנה לעצמו בית אחוזה בכפר אנגלי. הוא הזמין למסיבת חנוכת הבית את בעל הבית הקודמת, אלמנה שלא יכלה להרשות לעצמה להחזיק את האחוזה, ועברה לגור בבית קטן בכפר. תיאורי דמותה של האישה כפי שתיאר אותה הקומיקאי היוו את הבסיס לדמותה של אודרי.
בעקבות הצלחת הסדרה "החיים הטובים" התבקש ספנס להעלות רעיון חדש לתוכנית רדיו עבור פנלופה קית'. הוא חשב על הדמות שגילמה קית' ב"החיים הטובים", מרגו לידבטר, והעלה רעיון של מישהי דומה ממעמד גבוה יותר. כך יצר את דמותה של אודרי פורבס-המילטון. הוא החליט שבעל האחוזה החדש יהיה אמריקאי המחפש את שורשי משפחתו באנגליה. ב-1976 הוקלט תסכית לרדיו עם ברנרד בריידן, אבל הפרק לא שודר, והוחלט ליצור סדרת טלוויזיה במקום.
הסדרה "האצילות מחייבת" צולמה בקריקט סיינט תומאס שבסאמרסט, ובאולפן במרכז הטלוויזיה של ה-BBC בלונדון. בית האחוזה "קריקט האוס" היה בזמן הצילומים בבעלות חמו של פיטר ספנס, יוצר וכותב הסדרה. הבית הישן, שעל המסך נראה בסוף שביל הכניסה לבית האחוזה, נמצא במרחק מייל מהבית המקורי ונקרא "וסט לודג'". גם פרק הספיישל משנת 2007 צולם באתרים שבקריקט סיינט תומאס. הצילומים החלו ב-28 באוקטובר 2007 ונמשכו כשבוע.
את כל פרקי הסדרה ביים גארת' גוונלן שגם הפיק את הסדרה המקורית. ב-2007 הפיקו את פרק הספיישל גוונלן וג'סטין דייוויס.